Esidimeni-tragedie: Voormalige LUR ‘moet gedagvaar word’Qedani Mahlangu, voormalige LUR vir gesondheid in Gauteng. Foto: ANA Qedani Mahlangu, voormalige LUR vir gesondheid in Gauteng, kan gedagvaar word om tydens die Life Esidimeni-arbitrasieverhore te verskyn noudat daar vasgestel is dat sy aan die London School of Economics and Political Science (LSE) studeer, het die DA Sondag gesê. Die DA se Jack Bloom het gesê ŉ betroubare bron het bevestig Mahlangu het op 29 Julie van Suid-Afrika na die Heathrow- internasionale lughawe in Londen gevlieg. “Dit is noodsaaklik dat sy aanspreeklik gehou word vir haar optrede aangesien sy daarop aangedring het om die Esidimeni-kontrak vir psigiatriese pasiënte te kanselleer ten spyte van waarskuwings dat dit op ŉ ramp sou uitloop. Sy het ook beamptes geïntimideer om die pasiënte oor te plaas na onwettig geregistreerde NRO’s waar hulle gesterf het, en toe probeer om dit wat aan die gebeur was toe te smeer,” het Bloom gesê. Familielede van die meer as 100 psigiatriese pasiënte wat gesterf het, het eenparig gesê Mahlangu moet gedagvaar word om by die arbitrasieverhore te verskyn. Bloom het gesê hul wense moet gerespekteer word. “Hulle sal nie kan afsluiting kry voordat hulle die volle waarheid gehoor het van die persoon wat die meeste verantwoordelik is vir hierdie enorme menslike tragedie nie,” het hy gesê. “Ek hoop dat regter Dikgang Moseneke [Mahlangu] se Londen-adres by die universiteit [LSE] kry en doen wat wetlik nodig is om haar te dwing om voor hom te verskyn. Dit sal waarskynlik tydens ŉ spesiale sitting gebeur, aangesien die verhore hierdie week tot ŉ einde kom.”